O nouă retragere prin scurtarea liniei frontului în zona câștigată inițial ca efect al bătăliei de la Mărăști a oferit rezerve suplimentare care să intre în luptă. La 11 august însă, criza tactică a bătăliei a ajuns la apogeu. Astfel, în după-amiaza zilei, aripa dreaptă a trupelor române se afla pe dreapta Trotușului, în zona Bogata, Măgura Ocnei, iar la Poieni sud în stânga râului. În centru, inamicul a avansat până la Grozești și între Marginea și Bahna, până la 4 km de Bogdănești. Șoseaua și calea ferată de pe valea Trotușului au ajuns mai sus de Târgu Ocna în bătaia mitralierelor inamice instalate pe Plaiul Vrânceanului, artileria grea română a fost retrasă de pe poziții spre Onești, cartierele Corpului IV Armată a părăsit Oneștiul și cel al Diviziei 7 Infanterie Târgu Ocna. Unitățile trimise în ajutor se aflau însă deja angajate pe câmpul de bătălie, sau în imediata sa apropiere, în spatele frontului.